  Туспуктэм: Наталия Сильвестрова Наталия Сильвестрова 21-тӥ тулысалэ Ижкарын Удмуртиысь йӧскалык театрлэн юртаз XXV Герд лыдӟонъёс радъяськизы. Ужрад Анай кыллэн калыккуспо нуналзэ, Дышетӥсьлэсь но нодъясьлэсь (наставниклэсь) арзэс, Егитъёслэсь арзэс пусъён улсын ортчиз. Лыдӟонъёсы ивортодэтъя «Удмуртия» агентстволэн корреспондентэз но вуылӥз. Ужрадэ Удмуртилэн 25 ёросъёсысьтыз но ньыль кыръёсысьтыз, озьы ик Татарстанысь, Башкортостанысь, Киров но Перм улосъёсысь, Марий Элысь делегатъёс но куноос вуизы. Оглом лыдӟонъёсы 400-лэсь трос адями пыриськиз: тодосчиос, дышетӥсьёс, студентъёс но школаын дышетскисьёс, мер огазеяськонъёслэн, кун но муниципал тӧрлык ёзэсъёслэн ыстэм муртъёссы. Лыдӟонъёсын Удмуртилэсь дано пизэ но солэсь ужзэ данъязы. « Кузебай Герд, трос кужымзэ, тодон-валанзэ поныса, ужаз анай кылзэ утён, узырмытон но азинтон бордын. <…> Быдэс творчествояз пыӵамын удмурт калыкез сярысь, калыклэсь асваланзэ ӝутон сярысь сюлмаськонэз. Ваньмыз со толло, туннэ, ӵуказе нуналлэсь историзэ кылдытэ, тодос но дышетон удысъёсты, кылэз, лулчеберетэз утьыны но азинтыны инъет луэ » Андрей Ураськин, «Удурт Кенеш» огазеяськонлэн тӧроез Фото: Наталия Сильвестрова Ужрадын тодосчиос Кузебай Гердлэн улон но ужан сюресэз сярысь докладъёсынызы тодматӥзы. Фольклорист Татьяна Владыкина солэн «Ми гыриськом, кизиськом! Араны егит муртъёс лыктозы…» кылбур чуръёсызлы вазиськиз но туала югдур сярысь вераз. « Кидыс сюрес вылын лёгаське, сюрес урдсын сое жаг-турын соге, нош музъемед тынад дасямын ке, соку кидыс уда. Асьмелэн но озьы ик луэмын, уг луы огшоры гинэ вераны, аламаез но, умоез но вань. Туэ но «кизиськомы», ужаськомы, тыршиськомы. Нош кызьы удалтоз со кидыс – улон гинэ возьматоз. Соин ик котькуд удмурт адями ответственной ке аслаз культураез, кылыз понна, огъя тыршонмы гинэ пайда ваёз » Татьяна Владыкина, фольклорист, кылосбур тодосъя доктор Лыдӟонъёсын Кузебай Гердлэн кылбуръёсыз чузъяськизы, Вавожысь «Туривесь» но «Бӧляк» ансамбльёс кырӟанъёс быдэстӥзы. Озьы ик Вавож ёросысь Гурезь-Пудга шор ёзо школаысь дышетскисьёс писательлэн «Матӥ» повестезъя инсценировка возьматӥзы. Удмуртиысь йӧскалык политикая министр Эдуард Петров Герд лыдӟонъёслэсь кулэлыксэс по пайдазэс пусйиз. « Ми данъяськом но азинтӥськом асьме улосчимылэсь ужзэ, кудӥз мерлыко удысын тыршиз, удмурлыкез ӝутон понна ужаз, удмурт калык, солэн историез, кылыз, сям-йылолъёсыз понна сюлмаськиз. <…> Со туж бадӟым уж, кудзэ ми азьланьтыны кулэ, вераны кулэ со сярысь » Эдуард Петров, Удмуртиысь йӧскалык политикая министр Лыдӟонъёсын 2022-тӥ ар понна Кузебай Герд нимо премиез сӥё-дано сётон ортчиз. Бӧрысь Удмуртиысь йӧскалык кун театрысь актёръёс «Трокай» спектакль возьматӥзы. Тодэ вайытом, Кузебай Герд но Ашальчи Оки вордскем дырысен 125 ар тырмонлы сӥзем ужрадъёс Удмуртиын быдэс 2023-тӥ ар ӵоже радъяськозы. Тегъёс: КузебайГерд Гердлыӟдонъёс Лулчеберет Удмуртия  